Både børn og voksne var søndag mødt op på Hals Skanse til byens første ringridning. For den ene af rytterne, Isabella Bøje Vægter, var det hendes første ringridningskonkurrence. Hun træner normalt i Hals Rideklub, men har endnu ikke konkurreret mod andre i ringridning. Men hun havde styr på det vigtigste inden start. - Du skal have styr på din hest og kunne have god balance, siger Isabella Bøje Vægter. Og i galop klarede hun sig gennem den første omgang. - Det gik godt. Men jeg så det ikke helt selv. Jeg tror, jeg fik en eller to ringe, siger Isabella Bøje Vægter. Der var 21 ryttere tilmeldt dagens konkurrence i ringridning, hvor nogen var mere garvede end andre. Flere af deltagerne var også mødt udklædt op i alt fra firbenet ambulance til drage på hest. For udover at vinde ringridning kunne publikum udvælge den rytter, der var bedst pyntet. Felix Steffensen Jensen var sikker på, han godt kunne vinde begge konkurrencer med sit batmankostume, men det var dog ringridningen, han troede mest på. - Jeg tror, jeg vinder ringridning, de sidste gange har jeg kun vundet 1. og 2. pladserne, siger Felix Steffensen Jensen. Isabella Bøje Vægter havde dog ikke helt den samme selvtillid efter mange runder uden held. - Det er ikke gået særlig godt, lyder det lidt slukøret fra hende. Så du regner ikke med at vinde? - Nej, siger Isabella Bøje Vægter. Og Felix Steffensen Jensen løb heller ikke med nogen sejr i denne omgang. Men ringridningssuccesen gentages næste år, hvor de to får endnu en chance for at få en god placering.

Opsummering:
Efter mange år uden den traditionsrige konkurrence har Hals Rideklub nu afholdt deres første ringridning på Skansen i Hals.